b'\n_START_ARTICLE_\nPaia\xc8\x9be\n_START_PARAGRAPH_\nPaia\xc8\x9be (\xc3\xaen italian\xc4\x83: Pagliacci) este o oper\xc4\x83 \xc3\xaen 2 acte compus\xc4\x83 de Ruggiero Leoncavallo pe un libret propriu._NEWLINE_Opera este una din lucr\xc4\x83rile care figureaz\xc4\x83 \xc3\xaen repertoriul permanent al teatrelor lirice._NEWLINE_Premiera operei a avut loc la \xe2\x80\x9eTeatro Dal Verme\xe2\x80\x9d din Milano la data de 21 mai 1892._NEWLINE_Ac\xc8\x9biunea se petrece \xc3\xaen satul Montalto din Calabria (sudul Italiei), la 15 august 1865._NEWLINE_Durata operei: 1 1/4 ore.\n_START_SECTION_\nPrologul\n_START_PARAGRAPH_\nPrologul este expus de unul din personajele operei, comediantul Tonio. El subliniaz\xc4\x83 c\xc4\x83 subiectul ac\xc8\x9biunii ce va urma este inspirat din via\xc8\x9ba real\xc4\x83. Actorii care vor ap\xc4\x83rea pe scen\xc4\x83 nu trebuie considera\xc8\x9bi simpli comedian\xc8\x9bi, al c\xc4\x83ror rol ar fi doar s\xc4\x83 distreze publicul; ei sunt \xc3\xaen primul r\xc3\xa2nd oameni, cu sentimentele lor fire\xc8\x99ti.\n_START_SECTION_\nActul I\n_START_PARAGRAPH_\nPia\xc8\x9ba satului Montalto din Calabria. \xc8\x9a\xc4\x83ranii \xc3\xaent\xc3\xa2mpin\xc4\x83 cu mare bucurie sosirea trupei de comedian\xc8\x9bi. Conduc\xc4\x83torul trupei, Canio, anun\xc8\x9b\xc4\x83 mul\xc8\x9bimea c\xc4\x83 \xc3\xaen aceast\xc4\x83 sear\xc4\x83 se va organiza un spectacol de comedie, la care invit\xc4\x83 pe toat\xc4\x83 lumea. Atunci c\xc3\xa2nd Tonio, care din cauza slu\xc8\x9beniei sale joac\xc4\x83 \xc3\xaentotdeauna rolurile bufonului din comedie, \xc3\xaencearc\xc4\x83 s-o ajute pe Nedda s\xc4\x83 coboare din c\xc4\x83ru\xc8\x9b\xc4\x83, este dat la o parte cu brutalitate de Canio, care \xc3\xaen gelozia lui feroce nu las\xc4\x83 pe nimeni s\xc4\x83 se apropie de so\xc8\x9bia sa. Umilit, Tonio \xc3\xae\xc8\x99i ascunde cu greu poftele de r\xc4\x83zbunare. \xc8\x9a\xc4\x83ranii \xc3\xaei invit\xc4\x83 pe comedian\xc8\x9bi la un pahar de vin, la care at\xc3\xa2t Canio c\xc3\xa2t \xc8\x99i Beppo r\xc4\x83spund bucuro\xc8\x99i. Numai Tonio ram\xc3\xa2ne de o parte. \xc8\x9a\xc4\x83ranii remarc\xc4\x83, \xc3\xaen glum\xc4\x83, c\xc4\x83 probabil de aceea nu vine \xc8\x99i el, ca s\xc4\x83 r\xc4\x83m\xc3\xa2n\xc4\x83 singur cu Nedda. La auzul acestor cuvinte, Canio devine dintr-o dat\xc4\x83 serios. El accept\xc4\x83 s\xc4\x83 se faca glume pe socoteala sa numai atunci c\xc3\xa2nd joac\xc4\x83 pe scen\xc4\x83, dar \xc3\xaen via\xc8\x9b\xc4\x83, \xc3\xaen realitate, este gelos pe Nedda, pe care chiar o amenin\xc8\x9b\xc4\x83, c\xc4\x83ci \xc3\xaen ultimul timp ea s-a \xc3\xaenstr\xc4\x83inat. Se aud clopotele satului \xc8\x99i \xc8\x9b\xc4\x83ranii se \xc3\xaendreapt\xc4\x83 spre casele lor. Nedda, r\xc4\x83mas\xc4\x83 singur\xc4\x83, este tulburat\xc4\x83 de cuvintele lui Canio, dar cur\xc3\xa2nd se lini\xc8\x99te\xc8\x99te \xc8\x99i sufletul ei este curpins din nou de bucurie. Tonio a a\xc8\x99teptat tot timpul clipa \xc3\xaen care s-o g\xc4\x83seasc\xc4\x83 singur\xc4\x83 pe Nedda; acum el se apropie \xc8\x99i-i face declara\xc8\x9bii \xc3\xaenfocate de dragoste, dar ea \xc3\xae\xc8\x99i bate joc de el. Atunci c\xc3\xa2nd Tonio devine agresiv \xc8\x99i \xc3\xaencearc\xc4\x83 s-o cuprind\xc4\x83 \xc3\xaen bra\xc8\x9be, Nedda \xc3\xael alung\xc4\x83 cu lovituri de bici. Tonio, \xc3\xaen culmea furiei, pleac\xc4\x83, jur\xc3\xa2nd c\xc4\x83 se va r\xc4\x83zbuna. Apare acum Silvio, un t\xc3\xa2n\xc4\x83r \xc8\x9b\xc4\x83ran care o iube\xc8\x99te pe Nedda. Cei doi \xc3\xaendr\xc4\x83gosti\xc8\x9bi \xc3\xae\xc8\x99i jur\xc4\x83 credin\xc8\x9b\xc4\x83. \xc3\x8entr-adev\xc4\x83r, Nedda este s\xc4\x83tul\xc4\x83 de via\xc8\x9ba nesigur\xc4\x83 a comedian\xc8\x9bilor \xc8\x99i, dup\xc4\x83 o scurt\xc4\x83 \xc8\x99ov\xc4\x83ire, prime\xc8\x99te propunerea iubitului ei de a fugi \xc3\xaempreun\xc4\x83 chiar \xc3\xaen noaptea aceea. \xc3\x8ent\xc3\xa2lnirea lor \xc3\xaens\xc4\x83 a fost observat\xc4\x83 de Tonio, care alearg\xc4\x83 la Canio spre a-i putea surprinde. Se re\xc3\xaentorc chiar \xc3\xaen clipa c\xc3\xa2nd Nedda \xc3\xaei promite lui Silvio c\xc4\x83 la noapte va fi pentru totdeauna a lui. Canio se arunc\xc4\x83 furios asupra lui Silvio, dar acesta reu\xc8\x99este s\xc4\x83 dispar\xc4\x83 f\xc4\x83r\xc4\x83 a putea fi recunoscut. Deoarece, cu toate amenin\xc8\x9b\xc4\x83rile, Nedda refuz\xc4\x83 s\xc4\x83 divulge numele iubitului ei, Canio scoate un cu\xc8\x9bit s-o ucid\xc4\x83. Este \xc3\xaempiedicat de Tonio \xc8\x99i Beppo, care-i smulg cu\xc8\x9bitul din m\xc3\xa2n\xc4\x83. Totu\xc8\x99i, Tonio \xc3\xael sf\xc4\x83tuie\xc8\x99te \xc3\xaen \xc8\x99oapt\xc4\x83 pe Canio s-o supravegheze \xc3\xaendeaproape pe Nedda, c\xc4\x83ci t\xc3\xa2n\xc4\x83rul \xc8\x9b\xc4\x83ran va veni desigur la reprezenta\xc8\x9bie \xc8\x99i va putea fi recunoscut. Canio r\xc4\x83m\xc3\xa2ne singur. De\xc8\x99i sufletul s\xc4\x83u este r\xc4\x83v\xc4\x83\xc8\x99it de durere din cauza necredin\xc8\x9bei so\xc8\x9biei, va trebui totu\xc8\x99i s\xc4\x83-\xc8\x99i joace rolul de comedie, s\xc4\x83 distreze publicul \xc8\x99i s\xc4\x83 r\xc3\xa2d\xc4\x83.\n_START_SECTION_\nActul II\n_START_PARAGRAPH_\nUn intermezzo orchestral, bazat pe tema din aria lui Canio \xc8\x99i pe tema principal\xc4\x83 din prolog, preveste\xc8\x99te deznod\xc4\x83m\xc3\xa2ntul tragic. Acela\xc8\x99i decor. S\xc4\x83tenii s-au adunat \xc3\xaen fa\xc8\x9ba scenei \xc3\xaenjghebate de comedian\xc8\x9bi \xc8\x99i a\xc8\x99teapt\xc4\x83 ner\xc4\x83bd\xc4\x83tori \xc3\xaenceperea spectacolului. Comedia \xc3\xaencepe, iar ac\xc8\x9biunea ei se aseam\xc4\x83n\xc4\x83 cu cele \xc3\xaent\xc3\xa2mplate \xc3\xaen realitate: Colombina (jucat\xc4\x83 de Nedda), \xc8\x99tiind c\xc4\x83 so\xc8\x9bul ei este plecat, \xc3\xae\xc8\x99i a\xc8\x99teapt\xc4\x83 iubitul, pe Arlechino (jucat de Beppo). Acesta \xc3\xaei c\xc3\xa2nt\xc4\x83 o serenad\xc4\x83, la auzul c\xc4\x83reia Colombina \xc3\xaei face semne pe fereastr\xc4\x83 ca s\xc4\x83 intre. Dar \xc3\xaen locul s\xc4\x83u \xc3\xae\xc8\x99i face apari\xc8\x9bia prostul Taddeo (interpretat de Tonio care o plictise\xc8\x99te cu declara\xc8\x9biile sale caraghioase de dragoste, p\xc3\xa2n\xc4\x83 ce este alungat de Arlechino). \xc3\x8ent\xc3\xa2lnirea celor doi iubi\xc8\x9bi este \xc3\xaentrerupt\xc4\x83 prin venirea Paia\xc8\x9bei (rol jucat de Canio), so\xc8\x9bul Colombinei, care sose\xc8\x99te chiar \xc3\xaen clipa c\xc3\xa2nd Colombina \xc3\xaei promite iubitului ei Arlechino c\xc4\x83 la noapte va fi pentru totdeauna a lui (acelea\xc8\x99i cuvinte pe care Nedda i le spusese lui Silvio). La \xc3\xaenceput, Canio \xc3\xae\xc8\x99i st\xc4\x83p\xc3\xa2ne\xc8\x99te sentimentele, dar asem\xc4\x83narea situa\xc8\x9biei din comedie cu propria sa dram\xc4\x83 sufleteasc\xc4\x83 \xc3\xael face s\xc4\x83-\xc8\x99i uite rolul de comediant \xc8\x99i jocul se transform\xc4\x83 brusc \xc3\xaen realitate. El cere cu insisten\xc8\x9b\xc4\x83 ca Nedda s\xc4\x83-i divulge numele iubitului ei. Nedda refuz\xc4\x83 acest lucru \xc8\x99i \xc3\xaencearc\xc4\x83 sa joace mai departe rolul Colombinei din comedie, pref\xc4\x83c\xc3\xa2ndu-se c\xc4\x83 nu \xc3\xaen\xc8\x9belege situa\xc8\x9bia. Cuprins de furie, Canio o amenin\xc8\x9b\xc4\x83 cu un cu\xc8\x9bit, apoi, v\xc4\x83z\xc3\xa2nd refuzul ei hotar\xc3\xa2t, precum \xc8\x99i \xc3\xaencerc\xc4\x83rile disperate de a fugi de pe scen\xc4\x83, \xc3\xaei \xc3\xaempl\xc3\xa2nt\xc4\x83 cu\xc8\x9bitul \xc3\xaen piept. La strig\xc4\x83tele ei de ajutor, t\xc3\xa2narul Silvio - aflat \xc3\xaen r\xc3\xa2ndurile spectatorilor - se repede spre scen\xc4\x83, dar Canio \xc3\xael ucide \xc8\x99i pe el. \xc8\x9a\xc4\x83ranilor, \xc3\xaengrozi\xc8\x9bi de cele \xc3\xaent\xc3\xa2mplate, Canio le spune cu o voce sinistr\xc4\x83: \xe2\x80\x9eLa commedia \xc3\xa8 finita!\xe2\x80\x9d (\xe2\x80\x9eComedia s-a terminat!\xe2\x80\x9d)...'